Η συμβολή του πίνακα ισορροπημένης στοχοθεσίας σε συνδυασμό με την έκθεση εσωτερικού ελέγχου στην αποδοτικότητα και στον στρατηγικό σχεδιασμό των οργανισμών στην Ελλάδα
Authors: Σταυροπούλου Ειρήνη 
Published: January 2024

Η εκπλήρωση του οράματος ενός οργανισμού διασφαλίζεται χάρη στον στρατηγικό και επιχειρησιακό σχεδιασμό αλλά και την χρήση μοντέλων και εργαλείων που καθιστούν αποτελεσματικότερη τη διοίκησή του. Ο Πίνακας Ισορροπημένης Στοχοθεσίας (ΠΙΣ), ως εργαλείο και ως μέθοδος προσδιορισμού βασικών δεικτών απόδοσης, προσφέρει τη δυνατότητα αποτελεσματικής εφαρμογής στρατηγικών καθώς επιτρέπει, παράλληλα, την αποτελεσματική διαχείριση των δυνητικών και υπαρκτών κινδύνων που περιβάλλουν κάθε σύγχρονη επιχείρηση και οργανισμό. Η αποτελεσματικότητα του ΠΙΣ διαπιστώνεται σε διεθνές επίπεδο από πληθώρα ερευνών. Ο βασικός σκοπός της παρούσας διατριβής είναι να αναδείξει το ερευνητικό κενό (Research gap) που υπάρχει στην παγκόσμια βιβλιογραφία, όσον αφορά την μελέτη καλής πρακτικής της εφαρμογής του ΠΙΣ σε συνδυασμό με την λειτουργία του Εσωτερικού Ελέγχου στις επιχειρήσεις και τους οργανισμούς στον Ελλαδικό χώρο, από την έναρξη της περιόδου της πανδημικής κρίσης (COVID-19) μέχρι σήμερα.Για την επίτευξη του σκοπού πραγματοποιήθηκε βιβλιογραφική επισκόπηση του θέματος, ώστε να τεθούν οι βάσεις για το θεωρητικό πλαίσιο και να γίνει η εννοιολογική προσέγγιση των δύο αξόνων της έρευνας, του Πίνακα Ισορροπημένης Στοχοθεσίας και του Εσωτερικού Ελέγχου. Στην παρούσα διατριβή χρησιμοποιήθηκαν τόσο πρωτογενείς, όσο και δευτερογενείς πηγές δεδομένων, ημιδομημένες συνεντεύξεις, ενώ αναπτύχθηκε πρότυπο ερωτηματολόγιο βασικών ερωτήσεων που περιλαμβάνει και αναδεικνύει την σχέση των δύο όρων ΠΙΣ και Εσωτερικού Ελέγχου. Το δείγμα της έρευνας προκειμένου να είναι αξιόπιστο επικεντρώθηκε σε Οργανισμούς Τοπικής Αυτοδιοίκησης (ΟΤΑ) και Τραπεζικούς οργανισμούς της ίδιας γεωγραφικής Περιφέρειας. Μέσω της καταγραφής αλλά και σύγκρισης των αποτελεσμάτων της πρωτογενούς διεξαχθείσας έρευνας, αναδεικνύονται σημαντικά ευρήματα όπως: 1) η ύπαρξη αναγκαιότητας της χρήσης του ΠΙΣ για τη βελτίωση της ποιότητας του Εσωτερικού Ελέγχου σε Τραπεζικούς οργανισμούς και ΟΤΑ, 2) η αποτελεσματικότητα του έργου του Εσωτερικού Ελέγχου στους εν λόγω οργανισμούς, 3) το θεσμικό πλαίσιο της δημόσιας Διοίκησης και η σύσταση σύγχρονων και αποτελεσματικών Μονάδων Εσωτερικού Ελέγχου. Η έρευνα κατέληξε σε χρήσιμα συμπεράσματα και προτάσεις, τα σημαντικότερα των οποίων είναι: α) ότι η μονάδα Εσωτερικού Ελέγχου εστιάζει στις στρατηγικές, στους κινδύνους και στις διαδικασίες εφαρμογής του ΠΙΣ στον Δημόσιο και Ιδιωτικό τομέα, β) προτείνονται δύο αξιόπιστες πιλοτικές καλές πρακτικές (για τους ΟΤΑ και τα Τραπεζικά Ιδρύματα) του ΠΙΣ, αποτυπώνοντας αναλυτικά τα βήματα και τις διαδικασίες εφαρμογής τους, γ) στον Τραπεζικό κλάδο διαφαίνεται ξεκάθαρα η αλλαγή στρατηγικής, μετά την κρίση της πανδημίας, πράγμα που αποτυπώνεται στην νέα εφαρμογή του ΠΙΣ και των διαδικασιών αξιοποίησης του Εσωτερικού Ελέγχου, δ) η ανάπτυξη συγκεκριμένων δεξιοτήτων και κατάρτισης των εσωτερικών ελεγκτών αλλά και η εκπαίδευση του προσωπικού των φορέων με την δημιουργία μητρώου Εσωτερικών Ελεγκτών από το Οικονομικό Επιμελητήριο Ελλάδος δείχνει την αποφασιστικότητα της κεντρικής πολιτικής σκηνής να εξελίξει και να οριοθετήσει τα κακώς κείμενα που μέχρι πρόσφατα διαπιστώνονταν από Δημόσιους και Ιδιωτικούς φορείς στην Ελλάδα και ε) οι ΟΤΑ της χώρας δεν είναι προετοιμασμένοι όσο θα έπρεπε με τις διαδικασίες και τα πρότυπα του ν.4795/2021.